Vážení poslanci a vážené poslankyne NR SR.
Slováci a Slovenky sú v týchto dňoch ohromení blízkosťou vojny. Táto krízová situácia naštartovala vo väčšine ľudí to, čo je v nás najlepšie. Pomáhame tým, ktorí sú najzraniteľnejší – starším ľuďom, chorým, matkám s deťmi, ale aj samotným deťom, ktoré sa ocitli z minúty na minútu bez mamy či otca. Bez tých, ktorí ich chránili, poskytovali lásku a bezpečie. Aj preto by mal byť Úrad komisára pre deti dôležitým prvkom v ochrane a pomoci deťom. Táto krízová situácia prináša pred novozvoleného komisára či komisárku viaceré veľké výzvy.
Úrad komisára pre deti si zaslúži človeka, ktorý bude nezávislý a nebude podliehať politickým dohodám o tom, ako a či zahlasuje za prijateľný, neprijateľný zákon či zmluvu. Na verejnosti by mal byť vnímaný ako odborník, ktorý prizýva k spolupráci, verejnosť spája a nerozdeľuje. Deti na Slovensku potrebujú nezávislého komisára či komisárku, ktorý/á sa nebude báť hájiť dobro detí a ich bezpečie bez ohľadu na konkrétny politický program.
Zvolením aktívneho politika či političky na post Komisára pre deti:
a/ dochádza k porušeniu súladu s parížskymi princípmi v oblasti nezávislosti inštitúcie Komisára pre deti, pokiaľ ide o volebný proces. V minulosti nám už tento "prešľap" vyčítal Výbor OSN pre práva dieťaťa;
b/ dochádza k diskriminácii a znevýhodneniu akéhokoľvek občianskeho kandidáta, ide o nerovný a nedemokratický súboj znevažujúci etické princípy a fair play;
c/ môžu byť stranícke záujmy povýšené nad záujmy detí, ich bezpečia a ochrany;
d/ by poslanci a poslankyne NR SR dali verejnosti jasný odkaz, že deklarovaný transparentný a nikoho nezvýhodňujúci prístup k verejným, najmä ľudskoprávnym postom zostal iba v rovine nesplnených prísľubov.
Už po druhýkrát vyjadruje viac ako 40 mimovládnych organizácií spolu so stovkami odborníkov a odborníčok v nich združených, ale aj množstvo fyzických osôb, ktoré sa prihlásili a neustále prihlasujú k výzve poslancom a poslankyniam, znepokojenie nad procesom voľby Komisára pre deti. Vyzývame poslancov a poslankyne NR SR, aby:
a/ zabezpečili nezávislosť a apolitickosť vo volebnom procese komisára pre deti a vytvorili tak priestor pre jeho demokratickú voľbu, ktorá nijakým spôsobom neznevýhodňuje niektorého z kandidátov či kandidátok v zmysle parížskych princípov;
b/ v čo najbližšom čase legislatívne upravili proces voľby komisára pre deti tak, aby podmienkou zvoliteľnosti za komisára pre deti mohla byť okrem iných legislatívne vymedzených podmienok fyzická osoba, ktorá nie je členom žiadnej politickej strany ani hnutia, nie je poslancom/poslankyňou NR SR a nezastáva vedúcu politickú funkciu minimálne 24 mesiacov pred návrhom kandidáta/kandidátky na post komisára, čím bude zabezpečená apolitickosť kandidáta/tky a zamedzenie prepojenia na politickú stranu či hnutie;
c/ zrušil prebiehajúcu voľbu na post komisára pre deti, zdržaním sa hlasovania alebo hlasovaním proti politickej kandidátke a vyhlásil nové voľby v súlade s bodom a/.
Veríme, že väčšina poslancov a poslankýň NR SR má zmysel pre spravodlivosť a demokratické princípy, ktoré sú pri súčasne nastavenej voľbe komisára pre deti porušované. A preto STOPnite spolitizovanú voľbu!
Organizácie stojace za verejnou výzvou:
- Koalícia pre deti Slovensko – Mgr. Mariana Kováčová, PhD.
- Nadácia pre deti Slovenska – Mgr. Ondrej Gallo
- Centrum Slniečko, n.o. – Mgr. Mariana Kováčová, PhD.
- Linka detskej istoty, n.o. – Ing. Eva Dzurindová
- Návrat o.z. – Mgr. Marek Roháček
- Liga za ľudské práva – JUDr. Zuzana Števulová
- CVEK – Mgr. Elena Gallová Kriglerová
- OZ Prima – PhDr. Barbora Kuchárová, PhD. MBA
- Náruč – Pomoc deťom v kríze – Mgr. Robert Braciník, Mgr. Ivan Leitman
- IPčko – PhDr. Marek Madro, PhD.
- Nezávislá platforma SocioFórum, o.z. – Mgr. Lýdia Brichtová, PhD.
- Nadácia otvorenej spoločnosti – JUDr. Andrea Erdosová
- Asociácia krízových stredísk – Mgr. Robert Braciník
- Juraj Mišura – predseda správnej rady Nadácie UNICEF
- BUDÚCNOSŤ,n.o. – Doc. PhDr. Ľuba Pavelová, PhD.
- Centrum sociálnych služieb KA – Mgr. Anna Surovcová
- Žena v tiesni – PhDr. Tatiana Brnová
- MyMamy – Mgr. Apolónia Sejková
- TENENET o.z. – PhDr. Elena Kopcová, PhD.
- Jazmin, n.o. – Mgr. Viera Mrázová, MBA
- Detské centrum Slovensko – PaedDr. Viktor Blaho
- Asociácia supervízorov a sociálnych poradcov – PhDr. Zuzana Aly
- LUNA, n.o. – Mgr. Hana Štrbová
- Brána do života – Mgr. Viera Stráňavová
- Združenie STORM – Mgr. Pavol Sčasný
- Poradenské centrum Nádej – Mgr. Adriana Havašová
- OMAPO,o.z. – Mgr. Andrea Tesariková
- Aliancia žien Slovenska – Mgr. Katarína Farkašová
- Únia materských centier – Ing. Daniela Konečná
- Kanisová & Kanis, Advokátska kancelária – JUDr. Matúš Kanis
- Lúč pre dieťa – Dagmar Ďurečková
- A Ray of Sunshine for a Child, UK – Dagmar Ďurečková
- Nadácia Zastavme korupciu – Zuzana Petková
- Familiáris, o.z. – PhDr. František Drozd, PhD.
- Združenie rodičov a priateľov LGBT+ ľudí – Pavlína Fichta Čierna, Zlatica Maarová, Elena Martinčoková, Mária Ivaničová
- Integra,o.z. Michalovce – Ing. Jana Hurtová, PhD.
- Prizma – Zara Kromková
- Sapling, Pride Košice – Róbert Furiel
- Ľudia a perspektíva OZ,r.s.p. – Imrich Holečko
- Nadácia Nadácia J&T – Ing. Miroslava Šemberová
- Centrum včasnej intervencie Prešov, n.o.
- Možnosť voľby – Adriana Mesochoritisová
- Liga za duševné zdravie – Ing. Andrej Vršanský
Kontakt:
Koalícia pre deti Slovensko, firstname.lastname@example.org, 0908 708 157